Войчех Ярузелски
Во̀йчех Вѝтолд Ярузѐлски, герб Шлеповрон () е полски политик и военен армейски генерал. Председател на Държавния съвет от 1985 до 1989 година и президент от 1989 до 1990 година.

Биография 

Роден е в Куров, Полша на 6 юли 1923 г. Произхожда от шляхтишко семейство, герб Шлеповрон. През ранните си ученически години се изявява като отличен ученик и е силно религиозен. През 1939 г. семейството му се премества да живее в Литва. През 1940 г. Литва става част от СССР и Ярузелски е интерниран в Сибир, където работи в дърводобива в тайгата и очите му се увреждат.

По време на Втората световна война Ярузелски прави несполучлив опит да се включи в полската армия, формирана в СССР, на генерал Владислав Андерс. Завършва офицерско училище и е изпратен да воюва на фронта в състава на 2-ра пехотна дивизия, където достига до длъжността помощник началник-щаб на полк и участва в най-големите битки на Полската армия.

След края на войната Ярузелски участва като таен агент в борбата срещу нелегалната антикомунистическа опозиция в Полша през периода 1945 – 1947 г. През това време той започва да следва във Висшето пехотно училище и завършва Академията на Генералния щаб.

През периода 1947 – 1957 г. Ярузелски прави бърза офицерска кариера, ставайки най-младият генерал на Полша през 1956 г. Работи като преподавател по тактика и щабна служба, началник на военни училища и пр., а през периода 1957 – 1960 г. е командир на 12-а мотострелкова дивизия в Шчечин.

Неговата политическа кариера започва през 1960 г., когато е назначен за началник на Главното политическо управление на Полската армия, а през 1965 г. става началник на Генералния щаб. От 1968 до 1983 г. Войчех Ярузелски е министър на народната отбрана на Полша. През времето, когато е начело на армията, нейни подразделения взимат участие е потушаването на Пражката пролет (1968) и на работническите бунтове в самата Полша през 1970 г.

Ярузелски постъпва в Полската обединена работническа партия (ПОРП) през 1947 г., от 1964 г. е избран за член на Централния комитет (ЦК) на ПОРП, през 1970 – 1971 г. е кандидат-член на Политбюро, а от 1971 г. до закриването на партията – член на Политбюро на ЦК на ПОРП. На 18 октомври 1981 г. е избран за първи секретар на ЦК на мястото на сваления Едвард Герек.

През периода 1961 – 1989 г. Ярузелски е депутат в Сейма на Полша. През 1981 г. е избран за министър-председател, през 1983 г. става главнокомандващ Полската армия, а на 6 ноември 1985 г. е избран от Сейма за председател на Държавния съвет, отказвайки да приеме званието маршал на Полша.

През 80-те години на XX век Ярузелски предприема редица стопански и институционални реформи, в т.ч. включвайки в Държавния съвет представители на опозицията. Той става главният вдъхновител за провеждане на кръгла маса с опозицията, макар да не участва в нейните заседания.

През периода 1990 – 1991 г. е президент на Република Полша. По време на мандата си Ярузелски не се възползва от високите правомощия на президентската институция и проявява разбиране при въвеждането на новите икономически и политически реалности от правителството на Тадеуш Мазовецки.

Името на Ярузелски най-често се свързва с въвеждането на военно положение в Полша на 13 декември 1981 г.

Умира на 25 май 2014 г. във Варшава.

Бележки 

Полски генерали
Главнокомандващи на Полските въоръжени сили
Президенти на Полша
Председатели на Държавния съвет на Полша
Министър-председатели на Полша
Министри на отбраната на Полша
Полски военни дейци от Втората световна война
Комунисти
Първи секретари на ЦК на ПОРП
Членове на Политбюро на ЦК на ПОРП
Носители на Ордена на Възраждане на Полша
Носители на орден „Virtuti Militari“
Носители на Кръст на храбрите
Носители на орден „Георги Димитров“
Носители на ордена на Почетния легион
Носители на Ордена на Белия лъв
Носители на Ордена на Спасителя
Носители на орден „Знаме на труда“
Починали във Варшава
Погребани на Военното гробище в Повонзки